b"\n_START_ARTICLE_\nPoul Helgesen\n_START_SECTION_\nHans liv\n_START_PARAGRAPH_\nHelgesen var f\xc3\xb8dt i Varberg ca. 1485 i det den gang danske Halland (n\xc3\xa5v\xc3\xa6rende Sverige) av svensk mor og dansk far. Han ble munk i det lokale karmelitterkloster og vant tidlig respekt for sine kunnskaper. I 1517 var han i Helsing\xc3\xb8r hvor han p\xc3\xa5begynte med humanistiske studier og ble spesielt opptatt av skriftene til Erasmus av Rotterdam. Allerede f\xc3\xb8r Martin Luther hadde Helgesen kritisert misbruket i den katolske kirke._NEWLINE_I 1519 ble Helgesen leder av karmelittenes kollegium i K\xc3\xb8benhavn og senere lektor i teologi ved universitet i Roskilde. Han var p\xc3\xa5virket av Luthers tanker og kom selv til \xc3\xa5 p\xc3\xa5virke sine studenter med reformatorisk tankegods, og mange av disse ble siden foregangsmenn i den danske reformasjonen._NEWLINE_Helgesen ble selv med tiden mer kritisk innstilt overfor den lutherske l\xc3\xa6re og praksis, og ga h\xc3\xb8ylytt uttrykk for det. Samtidig forble han kritisk til den katolske kirkes misbruk, som eksempelvis salg av avlat. Som deltaker i den religi\xc3\xb8se debatten p\xc3\xa5 1520-tallet kunne han ikke unng\xc3\xa5 \xc3\xa5 bli sett p\xc3\xa5 som en talsmann for den etablerte kirke. Han ble involvert i en opphetet og stundom sv\xc3\xa6rt injurierende polemikk mot de som st\xc3\xb8ttet reformbevegelsen uten at han selv fikk st\xc3\xb8tte, noe som f\xc3\xb8rte til at han over tid ble isolert og fikk sv\xc3\xa6rt ufortjent \xc3\xb8kenavnet \xc2\xabPoul Vendek\xc3\xa5be\xc2\xbb._NEWLINE_Hans ideal synes \xc3\xa5 ha v\xc3\xa6rt en humanistisk kongelig makt som bevarte de intellektuelle og kulturelle verdier. Ganske tidlig var han i opposisjon til kong Christian II og da kongen falt i 1523 var han p\xc3\xa5 lag med de oppr\xc3\xb8rske adelsmenn, sannsynligvis den som f\xc3\xb8rte i pennen klageskrivet mot den avsatte kongen. Den ny kongen, Fredrik I, kom til \xc3\xa5 f\xc3\xb8rte en kirkepolitikk som skuffet Helgesen tungt. _NEWLINE_Etter at kong Fredrik d\xc3\xb8de i 1533 anklaget Helgesen med hell reformatoren Hans Tausen for kjetteri, men den generelle holdningen til de katolske biskopene og at den nye borgerkrigen br\xc3\xb8t ut, kalt for \xc2\xabgrevens feide\xc2\xbb, gjorde at anstrengelsene var forgjeves. I l\xc3\xb8pet av denne krigen forsvinner Helgesen fra historien. Om han ble drept, d\xc3\xb8de av naturlige \xc3\xa5rsaker og forlot landet er fortsatt en ul\xc3\xb8st g\xc3\xa5te.\n_START_SECTION_\nVerker\n_START_PARAGRAPH_\nHelgesen utga flere b\xc3\xb8ker p\xc3\xa5 dansk, blant annet Martin Luthers Bedebog. Mange hans verker har g\xc3\xa5tt tapt, men hans oversettelse av Erasmus' Institutio Principis Christiani (1522) er ogs\xc3\xa5 en indikasjon av hans egne idealer. Et uavhengig verk er hans Historia Compendiose (rundt 1523) som er en kort historie om de danske konger og deres forhold. Hans polemiske skrifter mot b\xc3\xa5de katolikker og protestanter viser b\xc3\xa5de hans temperament som hans teologiske kunnskap._NEWLINE_Han var en fremragende historiker og hans hovedverk, h\xc3\xa5ndskrevet p\xc3\xa5 latin er den uferdige Skibbykr\xc3\xb8niken, et historisk verk som blant inneholder bitter kritikk av hans samtids Danmark. H\xc3\xa5ndskriften ble gjenfunnet i 1650, innmurt i Skibby Kirke i Horns Herred. Verket er anonymt, men alle moderne historikere anerkjenner ham som forfatteren. Selv om det et svakt satt opp og blander store og sm\xc3\xa5 begivenheter er verket uansett et monument over hans faste politiske og religi\xc3\xb8se overbevisning."